**Trepte**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecutul – vagi insinuări de fapte

Inadvertent trasate pe hârtie,

De-o mână care a crezut că scrie

În plină zi, ca să le şteargă-n noapte –

E doar paliativ de nevralgie!

Ce freamăt poate-atunci, inexorabil,

Să-ţi încreţească pielea, făcând cute,

Temându-te de cele neştiute,

În care parcă nu-i nimic palpabil,

Văzutele mijind din nevăzute?

C-o mână ştergi scriptura pe tablete,

Cu alta-ncerci să o refaci, de teamă,

Că n-o să ştie nimeni cum te cheamă,

Nici în cuvinte ce adâncă sete

De adevăr tăcerea ţi-o destramă.

Ca focul sacru te retragi în tine,

Să-ţi redescoperi rostul, iminentul,

Scris – încifrat, ascuns pe firmamentul

Ce licăreşte între rău şi bine...

Trecutu-i mort! Mâine-i un vis! Prezentul...

(Din vol.: De la Anna la Caiafa)